Kakawin Kuñjarakarṇa/Pupuh 1
Pupuh 01 - Jagaddhita

1.
Sang dhirâmrih ayuddha ring raṇa tapa brata makalaga wira sadripu,
Lagyabyuha samadi tatwa guṇa wahananira karunadi dharana, 
Samudra dwaja singhanada japa mantrawara danu acintya bhawana, 
Bodhijñana sarotamangilangaken ripu makapala dharma sunyata.

2.
Saksat murti bhatara sakyamuni marawijaya sira sang samangkana, 
Manggeh manggala ning mango pranata baktya sikara ri lebuni jöngnira, 
Stutyangken pratima pratista ginelar makuṭa widi winijan akṣara, 
Inyang ni ngwang amogha tan saha sake padanira mara janmaning hulun.

3.
Lawan dening angarcane pada bhaṭāra sugata pinakeṣṭi dewata, 
Nirwighna ngwang amarṇa-marṇa mikĕta ng caritanira n adharma deśana, 
Angken camaniyanira kasakena kastawanira pinawitra ring jagat, 
Panggil rakwe wĕnang pangahwata ri janma ning ajar ajar angregep langö.

4.
Ndan sambodananing hulun ri sira sang kawi nipuna pinandeleng langö, 
Ndatan kojara salpakangidan idan ngwang angiketa kata palambanga, 
Tan sangke wihikan tuhu n mangiringêng gati para kawi matra ring langö, 
Tan samwas pwaku rasa ng awruh apa tan kawiku mapi durung wruh ing krama.

5.
Sotan ta ngwang apunggung ngatpada mango patitut i dang akirti bhaṣita, 
Tonen lwirnya irim irim ya masaroruha ring apa ya sadya tunjunga, 
Mangka teki aturnya tan sasiringeng para kawi samaniwya ning langö, 
Nghing têki inantusa riwa-riwa ngikĕta carita de kawiśwara.

6.
Wwanten Kuñjarakarṇa têki pangaranya carita ya ta dadya padika, 
Ndan wyartenapus ing kadi ngwan adusun wipala kadi mahapupu areng, 
Simbanten maka awayning carita mangkin amuwuhi panindaning para, 
Wyaktinyamuhare kilasyakarananging apura niki de mahajana. 

7.
śrī Wairocana purwaning carita kalanira pinarĕk ing watĕk sura
Ngkanêng bodhi wihara nirmala samangkana ta sira n adharma deśana
Aksobyadi sang bodhisatwa pariwara marĕk i sira baktya murṣita 
Mwang sakweh para bajrapani suranata yama baruna len danadipa.

Kakawin Kuñjarakarṇa